חבר הקיני

חבר הקיני הוא כינוי לשבט הקיני במקרא.

בפרשנות המסורתית, היו שפירשו שם זה כדמות מקראית, בעלה של יעל אשת חבר הקיני.

שבט הקיני 

שבט הקיני היה עם נוודים המוזכר בתנ"ך; "חֶבֶר" הוא כינוי שמי מערבי לסוג של חלוקה שבטית, שנמצאה בשימוש גם בקרב האמורים בתקופת הברונזה.

שבט הקיני היה קשור ככל הנראה לשבטי מדבר אחרים שחיו בארץ ישראל, כמו בני עמלק, ואולי גם בני מדין. בני הקיני חיו בסביבות סיני, הנגב ודרום יהודה. הועלתה השערה כי הקינים היו חרשים ונפחים נודדים, שעסקם היה עיבוד כלי ברזל למלאכה ולנשק.

"חבר הקיני" כאישיות

סיסרא ויעל אשת חבר הקיני 

אשתו של חבר הקיני הייתה יעל. בתקופת יבין מלך חצור, ששלטונו היה פרוש על כנען, פרקו בני ישראל את עולו ויצאו נגדו למלחמה, בה ספג סיסרא שר צבא יבין הפסד מוחץ למרות עדיפותו המספרית ויתרונו הצבאי שהתבטא ב-900 מרכבות ברזל. סיסרא נס על נפשו וביקש להסתתר באוהל יעל אשת חבר הקיני, אולם יעל, לאחר שקיבלה אותו בסבר פנים יפות, הרדימה אותו ורוצצה את גולגולתו בנעיצת יתד. מעשה זה הכריע את גורל המערכה, כיוון שלא נמצא כנראה מחליף ראוי למצביא חצור.

ברק בן אבינעם, מנהיג הכוח הישראלי, רדף אחרי סיסרא עד אוהל יעל, ומשהגיע לשם יצאה לקראתו והראתה לו את גוויית אויבו המת. בשירת דבורה שיבחה דבורה הנביאה את יעל על מעשֶהָ, אותו ביצעה על אף שבית חבר הקיני לא נקט עמדה בסכסוך בין ישראל למלך חצור (וזאת כהנגדה לשבטים שונים מבני ישראל שהתכחשו לקשרם עם אחיהם ולא יצאו להילחם לצידם).

הרלב"ג למד ממעשֶהָ של יעל אשת חבר הקיני כי "מנהג חבר הקיני היה כמנהג שאר בני חובב, להתנהג בדת ישראל".

חז"ל ופרשני מקרא נוספים פירשו שיעל גם שכבה עם סיסרא. אם מפרשים את "חבר הקיני" כאישיות, מעשה זה אסר את יעל לבעלה חבר.

קבר חבר הקיני 
קברו של חבר הקיני מצוין בקדש, לצד קברי ברק בן אבינועם, דבורה הנביאה ואשתו יעל.

ראו גם 
 יעל אשת חבר הקיני
 אלון בצעננים

הערות שוליים

אישים בספר שופטים
כנען: אישים בתנ"ך
אישים שעל שמם יישובים בישראל